Chaymantam Jesus rirqa Galilea Qochapa waklawninman,
chay qochapa huknin sutinmi karqa Tiberias.
Jesustam qatirqaku achkallaña runakuna onqoqkuna sanoyachisqanta qawaspanku.
Jesusmi moqoman seqaruspa tiyaykurqa discipulonkunawan.
Ñam hichpamuchkarqaña judiokunapa Pascua Fiestan.
Jesusmi achkallaña runakuna payman hamusqanta qawarispan Felipeta nirqa:
—¿Maypitaq rantichwan mikuyta kaynaña runapaqqa?
—nispa.
Chaynataqa nirqa “Imaninqach Felipe” nispallanmi,
Jesusqa ñam yacharqaña imam rurayta.
Chaymi Felipeñataq Jesusta nirqa:
—Iskay pachak jornalpa chanin tantapas manach haypanmanchu sapakama asninkallaña mikuptinkupas —nispa.
Simon Pedropa wawqen Andresmi karqa huknin discipulon.
Paymi nirqa:
—Kaypi kaq warmapam kachkan cebadamanta pichqa tantan,
kapuchkantaqmi kankasqa iskay challwapas.
Chaywanpas chaychallaqa manachá haypanmanchu kaynaña achka runamanqa.
Jesusmi nirqa:
—Tiyachiychik llapa runakunata —nispa.
Chay sitiopim karqa sumaqllaña pastokuna,
chaypi tiyaqkunam karqa yaqa pichqa waranqa qarikuna.
Jesusmi tantata hapiykuspan graciasta qorqa hinaspam tiyaqkunaman munasqankuman hina aypuchirqa tantatawan challwata.
Saksaruptinkum nirqa discipulonkunata:
—Hoqariychik puchuqkunata ama usunanpaq —nispa.
Chaymi huñurqaku chunka iskayniyoq canasta huntata pichqa cebada tantamanta puchuqta.
Jesuspa milagro rurasqanta qawaykuspankum llapa runakuna nirqa:
—Payqa cheqappunim kay pachaman hamuq Diosmanta willakuq —nispa.
Jesusñataqmi musyarurqa rey kananpaq hapiruspa churaruy munasqankuta chaymi sapallan kutikurqa orqoman.